**МОТИВИ**

**към проекта на Закон за изменение и допълнение на Закона за пчеларството**

Проектът на Закон за изменение и допълнение на Закона за пчеларството e изготвен в изпълнение на Решение № 704 на Министерския съвет от 2018 г. за приемане на мерки за трансформация на модела на административно обслужване.

С Решение № 704 на Министерския съвет от 2018 г. са приети мерки за трансформация на модела на административно обслужване, които съобразно спецификите са включени в пет приложения. В приложение 1 - Мерки за опростяване и привеждане на услугите за бизнеса в съответствие със Закона за ограничаване на административното регулиране и административния контрол върху стопанската дейност, като проблем е идентифицирано, че регистрацията на пчелините и пчелните семейства се извършва както от кметовете на населените места, така и от Българската агенция по безопасност на храните (БАБХ).

Съгласно чл. 8 от Закона за пчеларството, регистрация на собственици на пчели и пчелни семейства се извършва в кметствата чрез подаване на заявление за регистрация в 15-дневен срок от тяхното придобиване.

Едновременно с това съгласно чл. 137 от Закона за ветеринарномедицинската дейност собствениците или ползвателите на животновъдни обекти подават заявление за регистрация по образец до директора на съответната Областна дирекция по безопасност на храните. Това се отнася и за пчелините, тъй като съгласно т. 7 от допълнителните разпоредби на Закона за пчеларството пчелин е място, върху което са настанени пчелни семейства заедно с наличното оборудване, а съгласно т. 36 от допълнителните разпоредби на Закона за ветеринарномедицинската дейност животновъден обект е всяко място, където временно или постоянно се отглеждат или настаняват животни, с изключение на ветеринарни клиники или амбулатории.

В тази връзка за изпълнение на мярка 147, одобрена с Решение № 704 на МС от 2018 г. е предложено да се предприемат изменения в Закона за пчеларството, с които да се осигури дейностите по регистрация и контрол във връзка с пчеларството да се извършват от един орган – БАБХ и да се извършва една регистрация без участието на кметовете на кметства. След приемане на нормативните промени се изисква Услуга 2029 Регистрация на собственици на пчели и пчелни семейства, предоставяна от общински администрации (кметовете) да се заличи от Административния регистър.

Допълнително в сега действащия Закон за пчеларството липсва определение на понятието „временен пчелин“. С оглед на това и с цел създаване на по-голяма яснота във връзка с практикуването на подвижното пчеларство в допълнителните разпоредби е предвидена легална дефиниция за „временен пчелин“.

В чл. 8 от Закона за пчеларството освен регистрацията на пчелините в съответните кметства, в ал. 5 се урежда и изискването за наличие на ограда, на която собственикът на постоянен пчелин поставя табелка с регистрационен номер на пчелина. С цел постигане на синхрон със Закона за горите са прецизирани горепосочените изисквания към постоянните пчелини, в случаите, в които те са настанени в горски територии. В тази връзка се въвежда че, постоянните пчелини, настанени в горски територии задължително са с ограждения, които не възпрепятстват свободното преминаване на диви животни и са обозначени с табелка с регистрационен номер на пчелина.

Предложеният законопроект има за цел намаляване на административната тежест чрез отпадане на регистрацията на пчелните семейства в кметствата. Наличието на две регистрации на животновъдните обекти, в които се отглеждат пчелни семейства – в кметствата по реда на Закона за пчеларството и в Областните дирекции по безопасност на храните по реда на Закона за ветеринарномедицинската дейност създава допълнителна административна тежест за собствениците на пчелини. Това противоречи на принципите, залегнали в Закона за ограничаване на административното регулиране и административния контрол върху стопанската дейност, чиято цел е да насърчи и улесни извършването на стопанска дейност като ограничи до обществено оправдани граници административното регулиране и административния контрол.

С приемането на Закона за изменение и допълнение на Закона за пчеларството ще се изпълни мярка 147 от Решение № 704 на Министерския съвет от 2018 г. за приемане на мерки за трансформация на модела на административно обслужване.

**МИНИСТЪР-ПРЕДСЕДАТЕЛ:**

**Бойко Борисов**